धुआंकलां में समागम 5 काे, कल अगमगढ़ साहिब से रवाना होगा नगर कीर्तन
कोटा| भगतधन्ना के जन्म उत्सव पर धुआंकलां (टोंक) में 5 मार्च को समागम होगा। इसमें भाग लेने के लिए अगमगढ़ साहिब गुरुद्वारे के जत्थेदार बाबा लक्खा सिंह के नेतृत्व में नगर कीर्तन 4 मार्च को सुबह 9 बजे गुरुद्वारा से रवाना होगा। कार्यक्रमों की शुरुआत शुक्रवार को अखंड पाठ साहिब के पाठ से होगी। नगर कीर्तन कोटा से शनिवार सुबह 10 बजे रवाना होकर शाम 5 बजे धुआंकलां टोंक पहुंचेगा। रविवार को सुबह 9 बजे अखंड पाठ साहिब की समाप्ति के बाद दीवान सजेगा। इस दीवान में दरबार साहिब अमृतसर के हजूरी रागी ज्ञानी जगतार सिंह तथा भाई बलविंदर सिंह तथा लुधियाना के ज्ञान धर्मवीर सिंह कीर्तन से संगत को निहाल करेंगे। इसी दौरान पंजाब से आई टीमों के बीच कबड्डी का मैच होगा तथा रक्तदान शिविर भी आयोजित किया जाएगा।
hin_Deva hin_Deva